## El Consell col·labora amb Ecoembes en la campanya de recollida de residus en les platges de la Comunitat Valenciana

*** Un total de 19 municipis participen en la quarta edició de ‘Reciclar per a ConserMar’
* El director general de Qualitat Ambiental assegura que es pretén “cridar l’atenció de la ciutadania per a frenar la *basuraleza*”**

La Conselleria de Medi Ambient, Aigua, Infraestructures i Territori col·labora amb Ecoembes en la quarta edició de la campanya de recollida selectiva de residus d’envasos en les platges de la Comunitat Valenciana.

Així ho ha destacat el director general de Qualitat i Educació Ambiental, Jorge Blanco, durant la presentació de la campanya ‘Reciclar per a ConserMar’ en la platja de les Arenes de València. Blanco ha explicat que, a més, esta iniciativa pretén “cridar l’atenció de la ciutadania per a frenar la *basuraleza*, és a dir, l’abandó dels residus en les platges”.

Mitjançant esta campanya, la ciutadania rebrà l’assessorament d’un equip d’educadors que visitarà les platges de 19 municipis de la Comunitat Valenciana. D’esta manera, es reforçarà la importància de la separació domèstica dels residus i el seu depòsit en els contenidors corresponents per a afavorir el seu reciclatge. Amb tot això, s’ajuda a reduir la contaminació, millorar la qualitat mediambiental i contribuir a l’economia circular dels envasos.

“La iniciativa perseguix la interacció ‘cara a cara’ amb els ciutadans, que podran acostar-se a l’estand que se situarà davant dels accessos les platges dels municipis que hi participen”, ha assegurat el director general de Qualitat Ambiental. A més, “estes accions *in situ* permeten arribar al major nombre possible de veïns i conscienciar-los de la importància de reciclar en qualsevol situació i lloc”, ha afegit Blanco.

La campanya es desenvoluparà entre el 28 de juny i el 26 de juliol pròxims, en les 19 platges seleccionades de les províncies d’Alacant, Castelló i València. Ha començat este divendres a València, en la platja de les Arenes, per a després desplaçar-se al Saler, Perellonet, Malva-rosa i Pinedo.

Posteriorment, ‘Reciclar per a ConserMar’ viatjarà a les platges d’Altea, Xàbia, Calp, Alacant, la Vila Joiosa, Dénia i Teulada-Moraira, a la província d’Alacant; i Orpesa, Peníscola, Torreblanca, Almassora, Castelló, Benicàssim i Benicarló, a la província de Castelló, on finalitzarà la campanya el pròxim 26 de juliol.

A través de la web [www.reciclarparaconsermar.es](http://www.reciclarparaconsermar.es/) es podrà conéixer el desenvolupament de la campanya i el dia en què l’equip visitarà cada platja.

Fecha: 29/06/2024